Noi, în branșa asta, suntem, în general, o prelungire a laptopurilor noastre, fiind mereu atașați de ele. Dar cum vremea a început să arate că îi pasă de noi, înseamnă că e momentul să ne mai menajăm dioptriile și să ieșim un pic afară, la soare. Și cum dragostea de performance marketing, ca orice altă dragoste, trece prin stomac, noi propunem să ne bucurăm de un grătar gustos, în aer liber. Cum la 2Parale se află unul dintre cei mai pasionați oameni de grătar din online-ul românesc – Dorin Boerescu, nu ne e teamă să spunem că vom avea cele mai delicioase coaste, cei mai suculenți mici și cele mai savuroase legume la grătar.

Astfel, vă invităm vinerea viitoare, pe 22 aprilie 2016, de la ora 12:00, în Parcul Tineretului, zona Parcul Lumea Copiilor (cunoscut ca și Parcul lui Piedone), în locul destinat grătarelor. Puteți să vă orientați cu ajutorul hărții de mai jos.

Ce-o să facem acolo? O să stăm la aer și la soare, o să pregătim grătarul, o să vorbim despre performance și o să ne și jucăm, că doar se numește Hunger Games. Și pentru că se numește așa, ați face bine să veniți înfometați. 🙂

Așa că, afiliați și advertiseri din 2Parale sau oricine iubește performance marketing, vă așteptăm vinerea viitoare să jucați la Affiliate Hunger Games!